ASP คาดรายได้ปี 60 โตต่อเนื่องตามปริมาณซื้อขายเพิ่มขึ้น
ASP คาดรายได้ปี 60 โตต่อเนื่องจากปีนี้ ตามปริมาณการซื้อขายเพิ่มขึ้น มีแผนลงทุนธุรกิจโลจิสติกส์อีก 1 แห่ง มองระยะยาวเติบโตได้ดี
17 พ.ย. 2559

นายก้องเกียรติ โอภาสวงการ ประธานกรรมการบริหาร บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP เปิดเผยว่า บริษัทคาดรายได้ในปี 60 จะเติบโตต่อเนื่องจากปีนี้ที่คาดรายได้จะมากกว่าปี 58 ที่มีรายได้ 2.1 พันล้านบาท โดยธุรกิจนายหน้าซื้อขายหลักทรัพย์ (Brokerage) ฟื้นตัวขึ้นเป็นครั้งแรกในรอบ 3 ปี ซึ่งตลาดหุ้นไทยยังได้รับความสนใจในการเข้ามาลงทุนอย่างต่อเนื่อง เพราะมีหุ้นที่เสนอขายให้กับประชาชนทั่วไปครั้งแรก (IPO) เข้าจดทะเบียนในตลาดหลักทรัพย์ฯในปีนี้มากที่สุดในเอเชียตะวันออกเฉียงใต้ และบริษัทจดทะเบียนในตลาดหุ้นไทยมีความหลากหลายของธุรกิจ
ทั้งนี้มองแนวโน้มตลาดหุ้นไทยปี 60 จะดีอย่างต่อเนื่อง โดยได้รับแรงหนุนจากการเติบโตของบริษัทจดทะเบียนไทยที่มีแนวโน้มฟื้นตัวไปในทางที่ดี โดยเฉพาะในกลุ่มปิโตรเคมี น้ำมัน และสื่อสารที่มองว่าผ่านจุดต่ำสุดไปแล้ว และจะค่อย ๆ ปรับตัวดีขึ้น ขณะที่ค้าปลีกเองก็เชื่อว่าจะดีขึ้นในปี 60 เนื่องจากช่วงปลายปีนี้คงจะไม่ดีนัก
สำหรับปัจจัยในประเทศที่ยังคงต้องติดตามคือ การลงทุนโครงการโครงสร้างพื้นฐานของภาครัฐขนาดใหญ่ เนื่องจากจะช่วยการเติบของประเทศในระยะยาว ในส่วนของการไหลออกของเงินลงทุนต่างชาติมองว่าคงมีไม่มากแล้ว เนื่องจากเงินที่ลงทุนเหลือไม่มาก และในช่วงที่ผ่านมาก็ออกไปค่อนข้างมากแล้ว
ด้านธุรกิจวาณิชธนกิจ (IB) ปัจจุบันบริษัทมีงานในมือทั้งสิ้น 54 ดีล แบ่งเป็นงานที่ปรึกษาการกระจายหุ้นและนำบริษัทเข้าจดทะเบียนในตลาดหลักทรัพย์ จำนวน 25 ดีล และมีแผนทยอยเข้าจดทะเบียน 5-6 ดีล และงานที่ปรึกษาอื่น ๆ เช่น การซื้อกิจการ การร่วมทุน การออกหุ้นกู้ และการออกตั๋วแลกเงินระยะสั้น (B/E) อีก 29 ดีล จะทยอยออกตั้งแต่ช่วงปลายปีนี้
ปัจจุบันบริษัทมีสัดส่วนรายได้ จากธุรกิจนายหน้าซื้อขายหลักทรัพย์ 55% การลงทุน 20% ธุรกิจจัดการกองทุน 13% และธุรกิจวาณิชธนกิจและที่ปรึกษา 12%
บริษัทเตรียมลงทุนในธุรกิจสตาร์ทอัพอีก 1 แห่ง โดยจะเข้าลงทุนในธุรกิจที่เกี่ยวเนื่องกับโลจิสติกส์ เนื่องจากมองว่าระยะยาวยังมีแนวโน้มการเติบโตที่ดี เพราะปัจจุบันการค้าขายที่เพิ่มขึ้นอย่างต่อเนื่องก็จะต้องมีการใช้การขนส่งที่เพิ่มขึ้น
                